Almdudler

**Almdudler** ye una limonada austriaca feita con extractos de hierbas. Fue creyada en os anyos 1950 por l'empresario vienés Erwin Klein y arribó a o mercau en l'anyo 1957. Dica 1973 a limonada yera producida por a propia empresa de Klein, dende alavez nomás poseye a licencia d'a marca y o producto ye fabricau por atras empresas. Almdudler se fabrica en l'actualidat en cuantos países d'Europa.

## Historia
D'antis mas se conoixeba como Almdudler a una mezcla de vino y limonada (*Kracherl*). Seguntes a empresa, o nombre *Almdudler* procede d'a frase "dudeln auf der Alm" (o "Dudler" ye a forma vienesa d'o yodel u "canto a la tirolesa"). Se diz que l'inventor Erwin Klein (1924–1983) regaló a primera botella d'Almdudler a la suya muller Ingrid (1935–2017) en o día d'a suya voda, en 1957. Se considera que ixe estió o día en que se fundó a empresa, que compartiba a partis iguals con a suya muller.

En octubre de 1957, Erwin Klein prencipió a fabricar a suya limonada de hierbas en Weißgasse 3, en o districto 17 de Viena. Levaba tres anyos treballando en a receta. Mientres a decada de 1960, a empresa de Klein tenió a suya seu en o palacio Grassalkovics d'o districto 2 de Viena dica que vendió iste edificio historico a o Concello de Viena en 1975.

Posteriorment, Klein concedió a atras 350 embotelladeras o dreito a producir Almdudler dimpués de pagar os dreitos de licencia, tamién externalizó as vendas a traviés d'a gastronomía y o comercio a socios distribuyidors y se concentró en o marketing y a publicidat.

A empresa *Almdudler Limonade A. & S. Klein GmbH & Co KG* ye a franquiciadora d*'Almdudler Limonade*. Dica 1973, a empresa produciba as suyas propias gaseosas y limonadas; dende 1973, nomás actúa como propietaria d'a marca. Amás d'embotelladeras en Austria, tamién n'i hai en Alemanya, Belchica y Suiza.

Dimpués d'a repentina muerte d'Erwin Klein en l'anyo 1983, prenió o mando d'a empresa o suyo fillo Thomas Klein (* 1963). En 2004, Klein deixó a dirección y dende alavez ye President d'o Consello de Supervisión. A dirección d'a empresa *Almdudler-Limonade A. & S. Klein GmbH & Co KG* la prene en 2004 Gerhard Schilling.

Entremistanto, o embotellau ya no lo fa a propia empresa familiar, sino que se contracta a Vöslauer/Ottakringer, entre atros, a on o refresco sale d'a cadena de producción chunto con Pepsi-Cola y 7 Up, asinas como Egger (Spezi).

Dende 2016, a empresa familiar austriaca Pfanner (botella de PET) y a empresa d'augua mineral Franken Brunnen (botella de vidre de 0,35 l) son socios distribuidors en Alemanya, y Stardrinks AG (filial de Heineken Switzerland AG) en Suiza.

Con motivo d'o 60 cabo d'anyo d'a marca en 2017, l'artista estausunidense Mel Ramos creyó un cuadro dito *Almdudler’s Fabulous Blonde* ("A fabulosa roya d'Almdudler").

## Cifras
En l'actualidat, o 99% d'os austriacos conoixe ista limonada de hierbas (fuent: Spectra Marktforschung 2005). Almdudler ocupó o seteno puesto en o mayor estudio de marcas feito en Austria. O dito *Brand Asset Valuator* de l'achencia Young & Rubicam mide a valor d'a marca dende o punto d'anvista d'o consumidor, y os 2.000 enquestaus votoron a Almdudler como a unica marca de bebidas austriaca entre as 10 primeras.

Cada anyo se producen mas de 80 millons de litros de Almdudler; en 2010, o 14% d'o total d'a vendas s'embotelloron y distribuyioron en mercaus estranchers, y en 2014, o 20%.

## Referencias

## Vinclos externos
* Pachina oficial d'o refresco "Almdudler"